Document ID: 32006R1978

KOMMISSIONENS FORORDNING (EF) Nr. 1978/2006
af 22. december 2006
om ændring af forordning (EF) nr. 448/2001 for så vidt angår rapportering om annulleringsprocedurer og genanvendelse af annullerede midler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (1), særlig artikel 53, stk. 2,
efter høring af udvalget i traktatens artikel 147,
efter høring af Komitéen for Landbrugsstrukturerne og Udviklingen af Landdistrikterne,
efter høring af Komitéen for Fiskeri- og Akvakulturstrukturer, og
ud fra følgende betragtninger:
(1)
Medlemsstaterne skal i henhold til artikel 2, stk. 3, og artikel 3, stk. 2, i Kommissionens forordning (EF) nr. 448/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår proceduren for finansielle korrektioner af interventioner under strukturfondene (2) underrette Kommissionen om annulleringsprocedurer og de skridt, der allerede er taget eller skal tages til om nødvendigt at tilpasse forvaltnings- og kontrolsystemerne, samt give Kommissionen oplysning om genanvendelsen af annullerede midler og ændringerne af finansieringsplanen for interventionen.
(2)
Erfaringen fra gennemførelsen af forordning (EF) nr. 448/2001 har vist, at der er behov for at præcisere og forenkle disse krav.
(3)
Især bør de oplysninger, der skal fremsendes til Kommissionen, begrænses til oplysninger om det samlede beløb, som for hver foranstaltning er trukket tilbage i den offentlige finansiering af det pågældende program som følge af annulleringen af hele eller en del af Fællesskabets bidrag til operationerne, og oplysninger om den faktiske genanvendelse af midler, der er frigivet som følge af tilbagetrækningen af denne finansiering. Oplysninger om tilpasninger af forvaltnings- og kontrolsystemer fremsendes af medlemsstaterne i de årsrapporter, som skal indsendes i henhold til artikel 13 i Kommissionens forordning (EF) nr. 438/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner (3).
(4)
Forordning (EF) nr. 448/2001 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Komitéen for Udvikling og Omstilling i Regionerne -
UDSTEDT FØLGENDE FORORDNING:
Artikel 1
I forordning (EF) nr. 448/2001 foretages følgende ændringer:
1)
I artikel 2 affattes stk. 3 således:
»3. Uden at dette berører de oplysninger om tilbagebetalinger, der kræves i henhold til artikel 8 i Kommissionens forordning (EF) nr. 438/2001 (4), skal medlemsstaterne som bilag til årets sidste kvartalsrapport, der fremsendes i henhold til Kommissionens forordning (EF) nr. 1681/94 (5) fremsende en erklæring, hvori der for hver foranstaltning er angivet det samlede beløb for offentlig finansiering, som efter annullering af hele Fællesskabets bidrag til operationer eller dele heraf er trukket tilbage fra de udgiftsopgørelser, der blev fremlagt det foregående år for det pågældende program.
2)
I artikel 3, stk. 2, affattes andet punktum således:
»Medlemsstaterne underretter i den i artikel 2, stk. 3, nævnte rapport Kommissionen om, hvordan de fællesskabsmidler, der blev frigjort som følge af tilbagetrækning af finansieringen af programmet, er blevet genanvendt.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2006.

Labels: 12
2
4
15